พระราชกฤษฎีกาว่าด้วยปริญญาในสาขาวิชา อักษรย่อสำหรับสาขาวิชาครุยวิทยฐานะ และเข็มวิทยฐานะของมหาวิทยาลัยเชียงใหม่ พ.ศ. 2540 (ฉบับ Update ล่าสุด)
พระราชกฤษฎีกา
ว่าด้วยปริญญาในสาขาวิชา อักษรย่อสำหรับสาขาวิชา
ครุยวิทยฐานะ และเข็มวิทยฐานะของมหาวิทยาลัยเชียงใหม่
พ.ศ. ๒๕๔๐
 

ภูมิพลอดุลยเดช
ป.ร.
ให้ไว้ ณ
วันที่ ๓๐ มิถุนายน พ.ศ. ๒๕๔๐
เป็นปีที่
๕๒ ในรัชกาลปัจจุบัน

 พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

 โดยที่เป็นการสมควรปรับปรุงพระราชกฤษฎีกาว่าด้วยปริญญาในสาขาวิชา
อักษรย่อสำหรับสาขาวิชา ครุยวิทยฐานะ และเข็มวิทยฐานะของมหาวิทยาลัยเชียงใหม่

 อาศัยอำนาจตามความในมาตรา
๑๗๘ ของรัฐธรรมนูญแห่งราชอาณาจักรไทย ซึ่งแก้ไขเพิ่มเติมโดยรัฐธรรมนูญแห่งราชอาณาจักรไทย
แก้ไขเพิ่มเติม (ฉบับที่ ๕) พุทธศักราช ๒๕๓๘ กับมาตรา ๔๒ วรรคสอง และมาตรา ๔๖
วรรคสอง แห่งพระราชบัญญัติมหาวิทยาลัยเชียงใหม่ พ.ศ. ๒๕๓๐ จึงทรงพระกรุณาโปรดเกล้าฯ
ให้ตราพระราชกฤษฎีกาขึ้นไว้ ดังต่อไปนี้

 มาตรา ๑ พระราชกฤษฎีกานี้เรียกว่า
พระราชกฤษฎีกาว่าด้วยปริญญาในสาขาวิชา อักษรย่อสำหรับสาขาวิชา
ครุยวิทยฐานะ และเข็มวิทยฐานะของมหาวิทยาลัยเชียงใหม่ พ.ศ. ๒๕๔๐

 มาตรา ๒[๑]
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

 มาตรา ๓ ให้ยกเลิก
 (๑)
พระราชกฤษฎีกาว่าด้วยปริญญาในสาขาวิชา อักษรย่อสำหรับสาขาวิชา ครุยวิทยฐานะ และเข็มวิทยฐานะของมหาวิทยาลัยเชียงใหม่
พ.ศ. ๒๕๓๒
 (๒)
พระราชกฤษฎีกาว่าด้วยปริญญาในสาขาวิชา อักษรย่อสำหรับสาขาวิชา ครุยวิทยฐานะ และเข็มวิทยฐานะของมหาวิทยาลัยเชียงใหม่
(ฉบับที่ ๒) พ.ศ. ๒๕๓๔
 (๓)
พระราชกฤษฎีกาว่าด้วยปริญญาในสาขาวิชา อักษรย่อสำหรับสาขาวิชา ครุยวิทยฐานะ และเข็มวิทยฐานะของมหาวิทยาลัยเชียงใหม่
(ฉบับที่ ๓) พ.ศ. ๒๕๓๖
 (๔)
พระราชกฤษฎีกาว่าด้วยปริญญาในสาขาวิชา อักษรย่อสำหรับสาขาวิชา ครุยวิทยฐานะ และเข็มวิทยฐานะของมหาวิทยาลัยเชียงใหม่
(ฉบับที่ ๔) พ.ศ. ๒๕๓๖
 (๕)
พระราชกฤษฎีกาว่าด้วยปริญญาในสาขาวิชา อักษรย่อสำหรับสาขาวิชา ครุยวิทยฐานะ และเข็มวิทยฐานะของมหาวิทยาลัยเชียงใหม่
(ฉบับที่ ๕) พ.ศ. ๒๕๓๗
 (๖)
พระราชกฤษฎีกาว่าด้วยปริญญาในสาขาวิชา อักษรย่อสำหรับสาขาวิชา ครุยวิทยฐานะ และเข็มวิทยฐานะของมหาวิทยาลัยเชียงใหม่
(ฉบับที่ ๖) พ.ศ. ๒๕๓๙

 มาตรา ๔
ให้กำหนดปริญญาในสาขาวิชา อักษรย่อสำหรับสาขาวิชาของมหาวิทยาลัยเชียงใหม่
ดังนี้
 (๑)
สาขาวิชาการบริหารธุรกิจ มีปริญญาสามชั้น คือ
(ก) เอก เรียกว่า บริหารธุรกิจดุษฎีบัณฑิต
ใช้อักษรย่อ บธ.ด.
(ข) โท เรียกว่า บริหารธุรกิจมหาบัณฑิต ใช้อักษรย่อ บธ.ม.
(ค) ตรี เรียกว่า บริหารธุรกิจบัณฑิต ใช้อักษรย่อ บธ.บ.
 (๒)
สาขาวิชาการบัญชี มีปริญญาสามชั้น คือ
(ก) เอก เรียกว่า บัญชีดุษฎีบัณฑิต ใช้อักษรย่อ บช.ด.
(ข) โท เรียกว่า บัญชีมหาบัณฑิต ใช้อักษรย่อ บช.ม.
(ค) ตรี เรียกว่า บัญชีบัณฑิต ใช้อักษรย่อ บช.บ.
 (๓)
สาขาวิชาการทันตแพทยศาสตร์ มีปริญญาสองชั้น คือ
(ก) เอก เรียกว่า ทันตแพทยศาสตรดุษฎีบัณฑิต ใช้อักษรย่อ ท.ด.
(ข) ตรี เรียกว่า ทันตแพทยศาสตรบัณฑิต ใช้อักษรย่อ ท.บ.
 (๔)
สาขาวิชานิติศาสตร์ มีปริญญาสามชั้น คือ
(ก) เอก เรียกว่า นิติศาสตรดุษฎีบัณฑิต ใช้อักษรย่อ น.ด.
(ข) โท เรียกว่า นิติศาสตรมหาบัณฑิต ใช้อักษรย่อ น.ม.
(ค) ตรี เรียกว่า นิติศาสตรบัณฑิต ใช้อักษรย่อ น.บ.
 (๕)
สาขาวิชาพยาบาลศาสตร์ มีปริญญาสามชั้น คือ
(ก) เอก เรียกว่า พยาบาลศาสตรดุษฎีบัณฑิต ใช้อักษรย่อ พย.ด.
(ข) โท เรียกว่า พยาบาลศาสตรมหาบัณฑิต ใช้อักษรย่อ พย.ม.
(ค) ตรี เรียกว่า พยาบาลศาสตรบัณฑิต ใช้อักษรย่อ พย.บ.
 (๖)
สาขาวิชาแพทยศาสตร์ มีปริญญาสองชั้น คือ
(ก) เอก เรียกว่า แพทยศาสตรดุษฎีบัณฑิต ใช้อักษรย่อ พ.ด.
(ข) ตรี เรียกว่า แพทยศาสตรบัณฑิต ใช้อักษรย่อ พ.บ.
 (๗)
สาขาวิชาเภสัชศาสตร์ มีปริญญาสามชั้น คือ
(ก) เอก เรียกว่า เภสัชศาสตรดุษฎีบัณฑิต ใช้อักษรย่อ ภ.ด.
(ข) โท เรียกว่า เภสัชศาสตรมหาบัณฑิต ใช้อักษรย่อ ภ.ม.
(ค) ตรี เรียกว่า เภสัชศาสตรบัณฑิต ใช้อักษรย่อ ภ.บ.
 (๘)
สาขาวิชารัฐประศาสนศาสตร์ มีปริญญาสามชั้น คือ
(ก) เอก เรียกว่า รัฐประศาสนศาสตรดุษฎีบัณฑิต ใช้อักษรย่อ
รป.ด.
(ข) โท เรียกว่า รัฐประศาสนศาสตรมหาบัณฑิต ใช้อักษรย่อ รป.ม.
(ค) ตรี เรียกว่า รัฐประศาสนศาสตรบัณฑิต ใช้อักษรย่อ รป.บ.
 (๙)
สาขาวิชารัฐศาสตร์ มีปริญญาสามชั้น คือ
(ก) เอก เรียกว่า รัฐศาสตรดุษฎีบัณฑิต ใช้อักษรย่อ ร.ด.
(ข) โท เรียกว่า รัฐศาสตรมหาบัณฑิต ใช้อักษรย่อ ร.ม.
(ค) ตรี เรียกว่า รัฐศาสตรบัณฑิต ใช้อักษรย่อ ร.บ.
 (๑๐)
สาขาวิชาวิจิตรศิลป์ มีปริญญาสามชั้น คือ
(ก) เอก เรียกว่า ศิลปดุษฎีบัณฑิต ใช้อักษรย่อ ศป.ด.
(ข) โท เรียกว่า ศิลปมหาบัณฑิต ใช้อักษรย่อ ศป.ม.
(ค) ตรี เรียกว่า ศิลปบัณฑิต ใช้อักษรย่อ ศป.บ.
 (๑๑)
สาขาวิชาวิทยาศาสตร์ มีปริญญาสามชั้น คือ
(ก) เอก เรียกว่า วิทยาศาสตรดุษฎีบัณฑิต ใช้อักษรย่อ วท.ด.
(ข) โท เรียกว่า วิทยาศาสตรมหาบัณฑิต ใช้อักษรย่อ วท.ม.
(ค) ตรี เรียกว่า วิทยาศาสตรบัณฑิต ใช้อักษรย่อ วท.บ.
 (๑๒)
สาขาวิชาวิศวกรรมศาสตร์ มีปริญญาสามชั้น คือ
(ก) เอก เรียกว่า วิศวกรรมศาสตรดุษฎีบัณฑิต ใช้อักษรย่อ วศ.ด.
(ข) โท เรียกว่า วิศวกรรมศาสตรมหาบัณฑิต ใช้อักษรย่อ วศ.ม.
(ค) ตรี เรียกว่า วิศวกรรมศาสตรบัณฑิต ใช้อักษรย่อ วศ.บ.
 (๑๓)
สาขาวิชาศิลปศาสตร์ มีปริญญาสามชั้น คือ
(ก) เอก เรียกว่า ศิลปศาสตรดุษฎีบัณฑิต ใช้อักษรย่อ ศศ.ด.
(ข) โท เรียกว่า ศิลปศาสตรมหาบัณฑิต ใช้อักษรย่อ ศศ.ม.
(ค) ตรี เรียกว่า ศิลปศาสตรบัณฑิต ใช้อักษรย่อ ศศ.บ.
 (๑๔)
สาขาวิชาศึกษาศาสตร์ มีปริญญาสามชั้น คือ
(ก) เอก เรียกว่า ศึกษาศาสตรดุษฎีบัณฑิต ใช้อักษรย่อ ศษ.ด.
(ข) โท เรียกว่า ศึกษาศาสตรมหาบัณฑิต ใช้อักษรย่อ ศษ.ม.
(ค) ตรี เรียกว่า ศึกษาศาสตรบัณฑิต ใช้อักษรย่อ ศษ.บ.
 (๑๕)
สาขาวิชาเศรษฐศาสตร์ มีปริญญาสามชั้น คือ
(ก) เอก เรียกว่า เศรษฐศาสตรดุษฎีบัณฑิต ใช้อักษรย่อ ศ.ด.
(ข) โท เรียกว่า เศรษฐศาสตรมหาบัณฑิต ใช้อักษรย่อ ศ.ม.
(ค) ตรี เรียกว่า เศรษฐศาสตรบัณฑิต ใช้อักษรย่อ ศ.บ.
 (๑๖)
สาขาวิชาสถาปัตยกรรมศาสตร์ มีปริญญาสามชั้น คือ
(ก) เอก เรียกว่า สถาปัตยกรรมศาสตรดุษฎีบัณฑิต
ใช้อักษรย่อ สถ.ด.
(ข) โท เรียกว่า สถาปัตยกรรมศาสตรมหาบัณฑิต ใช้อักษรย่อ สถ.ม.
(ค) ตรี เรียกว่า สถาปัตยกรรมศาสตรบัณฑิต ใช้อักษรย่อ สถ.บ.
 (๑๗)
สาขาวิชาสัตวแพทยศาสตร์ มีปริญญาสองชั้น คือ
(ก) เอก เรียกว่า สัตวแพทยศาสตรดุษฎีบัณฑิต ใช้อักษรย่อ สพ.ด.
(ข) ตรี เรียกว่า สัตวแพทยศาสตรบัณฑิต ใช้อักษรย่อ สพ.บ.
(๑๘) สาขาวิชาสาธารณสุขศาสตร์
มีปริญญาสามชั้น คือ
(ก) เอก เรียกว่า สาธารณสุขศาสตรดุษฎีบัณฑิต ใช้อักษรย่อ ส.ด.
(ข) โท เรียกว่า สาธารณสุขศาสตรมหาบัณฑิต ใช้อักษรย่อ ส.ม.
(ค) ตรี เรียกว่า สาธารณสุขศาสตรบัณฑิต ใช้อักษรย่อ ส.บ.
 ทั้งนี้
ให้ระบุชื่อวิชาเอกในวงเล็บต่อท้ายปริญญาด้วย ถ้ามี เว้นแต่ใน (๑๑) ให้ระบุชื่อวิชาหลักหรือวิชาเอกในวงเล็บต่อท้ายปริญญาด้วย
แล้วแต่กรณี

มาตรา ๕[๒]
ครุยวิทยฐานะของมหาวิทยาลัยเชียงใหม่ มีสามชั้น คือ
 (๑)
ครุยดุษฎีบัณฑิต ทำด้วยผ้าหรือแพรสีดำ เย็บเป็นเสื้อคลุม ยาวเหนือข้อเท้าประมาณ ๑๕
เซนติเมตร หลังจีบ ตัวเสื้อผ่าอกตลอด มีแถบกำมะหยี่สีดำ กว้าง ๑๐ เซนติเมตร เย็บติดเป็นสาบตลอดด้านหน้าทั้งสองข้างและโอบรอบคอ
เสื้อแขนกว้างยาวตกข้อมือ ปลายแขนรวบติดข้อมือ ตอนกลางแขนทั้งสองมีแถบกำมะหยี่สีดำ
กว้าง ๕ เซนติเมตร จำนวนสามแถบติดเรียงกันระยะห่าง ๕ เซนติเมตร
มีผ้าคล้องคอด้านนอกทำด้วยผ้าหรือแพรสีดำเช่นเดียวกับเสื้อ ด้านในทำด้วยผ้าหรือแพรสีม่วงดอกรัก
มีแถบกำมะหยี่สีประจำคณะหรือสีประจำสาขาวิชา กว้าง ๘ เซนติเมตร ทาบรอบคอ
ปลายนอกของผ้าคล้องคอขลิบด้วยผ้าหรือแพรสีม่วงดอกรัก กว้าง ๑ เซนติเมตร
ประกอบด้วยหมวกแผ่นสี่เหลี่ยมจัตุรัสยาวด้านละ ๒๔ เซนติเมตร ทำด้วยผ้าหรือแพรสีดำ
มีพู่ทำด้วยดิ้นทอง ยาว ๒๒ เซนติเมตร
 (๒)
ครุยมหาบัณฑิต เช่นเดียวกับครุยดุษฎีบัณฑิต แต่แถบกำมะหยี่สีดำที่เย็บติดเป็นสาบ กว้าง
๘ เซนติเมตร ต้นแขนกว้าง ปลายแขนแคบมีช่องสอดแขนออกที่ท้องแขน ทิ้งชายห้อยไม่มีแถบที่แขน
หมวกมีพู่ทำด้วยไหมสีดำ ยาว ๒๒ เซนติเมตร
 ครุยแพทยศาสตรบัณฑิต
ครุยทันตแพทยศาสตรบัณฑิต และครุยสัตวแพทยศาสตรบัณฑิต เช่นเดียวกับครุยมหาบัณฑิต
 (๓)
ครุยบัณฑิต เช่นเดียวกับครุยมหาบัณฑิต แต่แถบกำมะหยี่สีดำที่เย็บติดเป็นสาบ กว้าง
๖ เซนติเมตร แขนกว้างยาวถึงข้อมือ

 มาตรา ๖[๓] สีประจำคณะ
และสีประจำสาขาวิชา มีดังนี้
 (๑)
คณะเกษตรศาสตร์ สีเหลืองข้าวโพด
 (๒)
คณะทันตแพทยศาสตร์ สีม่วงแก่
 (๓)
คณะทันตแพทยศาสตร์ (วิทยาศาสตร์การแพทย์)
  และคณะแพทยศาสตร์
(วิทยาศาสตร์การแพทย์) สีเขียวตองอ่อน
 (๔)
คณะเทคนิคการแพทย์ สีน้ำเงิน
 (๕)
คณะบริหารธุรกิจ สีเทาอมฟ้า
 (๖)
คณะพยาบาลศาสตร์ สีแสด
 (๗)
คณะแพทยศาสตร์ สีเขียวแก่
 (๘)
คณะเภสัชศาสตร์ สีเขียวมะกอก
 (๙)
คณะมนุษยศาสตร์ สีขาว
 (๑๐)
คณะวิจิตรศิลป์ สีแดงชาด
 (๑๑)
คณะวิทยาศาสตร์ สีเหลือง
 (๑๒)
คณะวิศวกรรมศาสตร์ สีเลือดหมู
 (๑๓)
คณะศึกษาศาสตร์ สีฟ้าอ่อน
 (๑๔)
คณะเศรษฐศาสตร์ สีบานเย็นแก่
 (๑๕)
คณะสังคมศาสตร์ สีฟ้าแก่
 (๑๖)
คณะสัตวแพทยศาสตร์ สีฟ้าหม่น
 (๑๗)
คณะอุตสาหกรรมเกษตร สีทอง
 (๑๘)
บัณฑิตวิทยาลัย (สาขาวิชาร่วม) สีบานเย็น
 (๑๙)
สาขาวิชาสถาปัตยกรรมศาสตร์ สีเหลืองทราย

 มาตรา ๗ เข็มวิทยฐานะของมหาวิทยาลัยเชียงใหม่
มีลักษณะเป็นรูปสี่เหลี่ยมผืนผ้า ปลายด้านล่างมน ทำด้วยโลหะ พื้นลงยาสีม่วง
ขอบโดยรอบเป็นสีทอง มีตรามหาวิทยาลัยอยู่ตรงกลาง สำหรับชายขนาด ๑.๕ x ๓ เซนติเมตร
สำหรับหญิงขนาด ๑.๕ x ๒.๕ เซนติเมตร

 มาตรา ๘
ให้มหาวิทยาลัยเชียงใหม่จัดทำครุยวิทยฐานะและเข็มวิทยฐานะตามพระราชกฤษฎีกานี้ขึ้นไว้เป็นตัวอย่าง

 มาตรา ๙
ให้รัฐมนตรีว่าการทบวงมหาวิทยาลัยรักษาการตามพระราชกฤษฎีกานี้


ผู้รับสนองพระบรมราชโองการ
พลเอก ชวลิต ยงใจยุทธ
นายกรัฐมนตรี
หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องจากหาวิทยาลัยเชียงใหม่ได้เปิดสอนสาขาวิชาสัตวแพทยศาสตร์เพิ่มขึ้น
สมควรกำหนดปริญญาในสาขาวิชา อักษรย่อสำหรับสาขาวิชา และสีประจำคณะสัตวแพทยศาสตร์
และโดยที่เป็นการสมควรปรับปรุงพระราชกฤษฎีกาว่าด้วยปริญญาในสาขาวิชา
อักษรย่อสำหรับสาขาวิชา ครุยวิทยฐานะ และเข็มวิทยฐานะของมหาวิทยาลัยเชียงใหม่
เสียใหม่ เพื่อความสะดวกในการใช้กฎหมาย จึงจำเป็นต้องตราพระราชกฤษฎีกานี้
  
พระราชกฤษฎีกาว่าด้วยปริญญาในสาขาวิชา
อักษรย่อสำหรับสาขาวิชา ครุยวิทยฐานะ และเข็มวิทยะฐานะของมหาวิทยาลัยเชียงใหม่ (ฉบับที่
๒) พ.ศ. ๒๕๔๔[๔]

 มาตรา
๒ พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
โดยที่เป็นการสมควรแก้ไขเพิ่มเติมลักษณะของครุยวิทยฐานะ โดยให้ใช้แถบสีม่วงดอกรักและสีประจำคณะหรือสีประจำสาขาวิชาเป็นส่วนประกอบของครุยวิทยฐานะ
รวมทั้งกำหนดสีประจำสาขาวิชาสถาปัตยกรรมศาสตร์เพิ่มขึ้น จึงจำเป็นต้องตราพระราชกฤษฎีกานี้
ดำรง/ปรับปรุง
๑ เมษายน ๒๕๕๒

พรรณพร/ปรับปรุง
๑๗ มิถุนายน ๒๕๖๒




[๑]
ราชกิจจานุเบกษา เล่ม ๑๑๔ /ตอนที่ ๓๔ ก/หน้า ๑๕/๘ กรกฎาคม ๒๕๔๐
[๒] มาตรา ๕ แก้ไขเพิ่มเติมโดยพระราชกฤษฎีกาว่าด้วยปริญญาในสาขาวิชา
อักษรย่อสำหรับสาขาวิชา ครุยวิทยฐานะ และเข็มวิทยะฐานะของมหาวิทยาลัยเชียงใหม่ (ฉบับที่
๒) พ.ศ. ๒๕๔๔
[๓] มาตรา ๖ แก้ไขเพิ่มเติมโดยพระราชกฤษฎีกาว่าด้วยปริญญาในสาขาวิชา
อักษรย่อสำหรับสาขาวิชา ครุยวิทยฐานะ และเข็มวิทยะฐานะของมหาวิทยาลัยเชียงใหม่ (ฉบับที่
๒) พ.ศ. ๒๕๔๔

[๔] ราชกิจจานุเบกษา
เล่ม ๑๑๘/ตอนที่ ๓ ก/หน้า ๑/๑๗ มกราคม ๒๕๔๔